Zgjedhjet në Gjermani dhe marrëdhëniet me SHBA
Ndërkohë që SHBA e kthejnë vemendjen nga Azia, BE-së do t’i duhen më shumë përpjekje për të zgjidhur problemet e veta
Gjermanët votuan më 22 shtator 2013 për të zgjedhur qeverinë e re. Bashkimi Kristian Demokrat i Kancelares Angela Merkel fitoi shumicën e votave. Analistët flasin për ndikimin e këtyre zgjedhjeve për aleancën e vendit me Shtetet e Bashkuara. Por disa gjermanë janë të shqetësuar se fokusimi i Shteteve të Bashkuara në Azi, do të ndikonte negativisht për vendin e tyre dhe për gjithë Evropën. Gjatë një vizite të kohëve të fundit në Uashington, anëtari i parlamentit gjerman, Hans-Ulrich Klose tha se ndërkohë që Shtetet e Bashkuara po e kthejnë vemendjen nga Azia, Bashkimit Evropian do t’i duhet të bëjë më shumë përpjekje për të zgjidhur problemet e veta ekonomike dhe politike. Klose tha se interesi i Shteteve të Bashkuara në Azi mund të dobësojë tregtinë trasatlanitke, që përbën rreth gjysmën e tregtisë globale. Por Klaus Larres, profesor i marrëdhënieve ndërkombëtare në Universitetin e Karolinës së Veriut, thotë se Evropa nuk ka arsye të shqetësohet. Por analistët thonë se evropianët duhet t’i kushtojnë më shumë vemendje asaj që po ndodh rreth tyre. Si ekonomia më e fortë e Evropës, pritet që Gjermania të udhëheqë politikën e jashtme të kontinentit. Larres thotë se politikanët gjermanë, përfshirë zonjën Merkel, kanë ngurruar të marrin rolin udhëheqës politik dhe ushtarak në Evropë, për shkak të së kaluarës naziste të vendit. Por analistët thonë se gjermanët nuk e kanë problem që të marrin rolin udhëheqës të ekonomisë në Evropë. Zonja Merkel nuk ka treguar asnjë ngurrim për marrjen e masave jo popullore për të shpëtuar monedhën e përbashkët evropiane. Larres thotë se shumica e politikanëve gjermanë besojnë thellësisht në një Evropë të fortë dhe të bashkuar, ashtu si edhe Shtetet e Bashkuara. Ai thotë se të dy vendet do të përfitonin nga zgjerimi i lidhjeve me Azinë.